රජය පෙරළීමට කුමන්ත්‍රණය කළ බවට කොම්පඤ්ඤවීදිය සිනමන් ලේක් හෝටලය අසලදී සැකපිට අත්අඩංගුවට ගෙන රැඳවුම් නියෝග මත රඳවා සිටි සැකකරුවකු කොළඹ කොටුව මහේස්ත්‍රාත් ලංකා ජයරත්න මෙනෙවිය වෙත ඊයේ (11) ඉදිරිපත් කිරීමෙන් අනතුරුව නිදහස් කෙරුණි.රහස් පොලිසිය විසින් අධිකරණයට ඉදිරිපත් කළ දෙහිවල අත්තිඩියේ පදිංචි චමල් ජානක කුමාර නමැත්තා එසේ නිදහස් කෙරුණි.රැඳවුම් නියෝග මත රඳවා තබා සැකකරුගෙන් ප්‍රශ්න කිරීමේදී ඔහු යුද හමුදා සාමාජිකයෙක් හෝ කලින් යුද හමුදාවේ සේවය කළ කෙනෙකු නොවන බවටත් සිනමන් ලේක් හෝටලයේ රැඳී සිටි යුද හමුදාවෙන් පලාගිය සාමාජිකයන් සමඟ සැකකරු කිසිඳු සම්බන්ධයක් පවත්වා නැති බවටත් හදිසි අවස්ථා රෙගුලාසි ගණයට වැටෙන වරදක් ඔහු කැර නොමැති බවටත් විමර්ශනවලින් අනාවරණය වූ බව අධිකරණයට ඊයේ (11) දන්වා සිටි රහස් පොලිසිය සැකකරු නිදහස් කරන ලෙසට ඉල්ලා සිටියේය.එම ඉල්ලීම අනුව මහේස්ත්‍රාත්තුමිය විසින් සැකකරු නිදහස් කරණු ලැබුවාය.පසුගිය ජනවාරි 27 වැනිදා සැකකරු බාරේ තිබී අත්අඩංගුවට ගත් ජීප් රථය මෝටර් වාහන පනත යටතේ හෝ වෙනයම් පනතක් යටතේ වරදක් කිරීමට අදාළද යන්න සම්බන්ධයෙන් වැඩිදුරටත් පරීක්‍ෂණ පවත්වන බව රහස් පොලිසිය ඊයේ (11) මහේස්ත්‍රාත්තුමියට දැන්වීය.සැකකරු සන්තකයේ තිබී අත්අඩංගුවට ගත් වාහනයේ අංකය යටතේ තවත් වාහනයක් ඇති බවට තොරතුරු ලැබී ඇති හෙයින් ඒ සම්බන්ධව මේ පරීක්‍ෂණ සිදුකරන බවද රහස් පොලිසිය පැවසීය.වාහනය සම්බන්ධව කඩිනමින් පරීක්‍ෂණ පවත්වා සුදුසු පියවර ගැනීමට මහේස්ත්‍රාත්තුමිය ඊයේ (11) රහස් පොලිසියට නියම කළාය.තවද එම පරීක්‍ෂණවලින් පසු අදාළ වාහනය අවශ්‍ය නොවන්නේනම් වහාම එය සන්තකයෙන් ගත් අයටම මුදාහැරීමට ද මහේස්ත්‍රාත්තුමිය රහස් පොලිසියට නියම කළාය.සැකකරු වෙනුවෙන් නීතිඥ ජයන්ත ඩයස් නානායක්කාර මහතා පෙනී සිටියේය.